### Likumprojekts

### Grozījumi [Publisko iepirkumu likumā](https://likumi.lv/ta/id/287760-publisko-iepirkumu-likums)

Izdarīt [Publisko iepirkumu likumā](https://likumi.lv/ta/id/287760-publisko-iepirkumu-likums) (Latvijas Vēstnesis, 2016, 254. nr.; 2018, 89. nr.; 2018, 196. nr.; 2019, 41, nr.; 2019, 45. nr.) šādus grozījumus:

1. papildināt 1. pantu ar 17.1 punktu šādā redakcijā:

“171) līgumu reģistrs - publikāciju vadības sistēmā atspoguļota informācija par pasūtītāju noslēgtajiem iepirkuma līgumiem, vispārīgām vienošanām un to grozījumiem, kas tiek publiskota Iepirkumu uzraudzības biroja tīmekļvietnē. Līgumu reģistrā pieejami dati, kas ietver informāciju par pasūtītāju, piegādātāju, līguma noslēgšanas datumu, līguma priekšmetu, līguma summu, līguma izpildes termiņu, līguma grozījumiem, kā arī informāciju par faktisko līguma izpildi (līguma summu, izpildes termiņu, līguma izpildītāju un līguma izbeigšanas iemeslu, ja attiecināms) un citu informāciju, ja nepieciešams.”

1. 9. pantā:

izteikt astotās daļas 2. punktu šādā redakcijā:

2) ir konstatēts, ka pretendentam piedāvājumu iesniegšanas termiņa pēdējā dienā vai dienā, kad pieņemts lēmums par iespējamu iepirkuma līguma slēgšanas tiesību piešķiršanu, Latvijā saskaņā ar likumu “Par nodokļiem un nodevām”, ievērojot šā panta devītās daļas 1.punkta b) apakšpunktā noteikto, vai valstī, kurā tas reģistrēts vai kurā atrodas tā pastāvīgā dzīvesvieta, saskaņā ar attiecīgās ārvalsts normatīvajiem aktiem nav izpildītas saistības nodokļu, t.sk. valsts sociālās apdrošināšanas jomā;

papildināt astotās daļas 3. punktā aiz vārdiem „vai eksperts” ar vārdiem „vai iepirkumu komisijas sekretārs”.

izteikt devītās daļas 1. punktu b) apakšpunktu šādā redakcijā:

b) par šā panta astotās daļas 2. punktā minētajiem faktiem — no Valsts ieņēmumu dienesta un Latvijas pašvaldībām. Papildus likumā “Par nodokļiem un nodevām” noteiktajam uzskatāms, ka kandidātam un pretendentam ir neizpildītas saistības nodokļu jomā, ja Valsts ieņēmu dienesta un pašvaldību administrēto nodokļu parādu kopsumma pārsniedz 150 euro. Pasūtītājs pārbaudi par to vai pretendentam piedāvājumu iesniegšanas termiņa pēdējā dienā vai dienā, kad pieņemts lēmums par iespējamu iepirkuma līguma slēgšanas tiesību piešķiršanu, nav izpildītas saistības nodokļu jomā, veic ne ātrāk kā divas darbdienas pēc minētās dienas. Pasūtītājs attiecīgo informāciju no Valsts ieņēmumu dienesta un Latvijas pašvaldībām ir tiesīgs saņemt, neprasot pretendenta un šā panta astotās daļas 4. punktā minētās personas piekrišanu;

izteikt desmito un vienpadsmito daļu šādā redakcijā:

(10) Atkarībā no atbilstoši šā panta devītās daļas 1. punkta "b" apakšpunktam veiktās pārbaudes rezultātiem pasūtītājs:

1) neizslēdz pretendentu no dalības iepirkumā, ja konstatē, ka saskaņā ar Ministru kabineta noteiktajā informācijas sistēmā esošo informāciju pretendentam un šā panta astotās daļas 4. punktā minētajai personai nav neizpildītas saistības nodokļu, t.sk. valsts sociālās apdrošināšanas, jomā;

2) informē pretendentu par to, ka saskaņā ar informāciju, kas iegūta no Valsts ieņēmumu dienesta vai Latvijas pašvaldībām tam vai šā panta astotās daļas 4. punktā minētajai personai piedāvājumu iesniegšanas termiņa pēdējā dienā vai arī dienā, kad pieņemts lēmums par iespējamu līguma slēgšanas tiesību piešķiršanu, Latvijā saskaņā ar likumu “Par nodokļiem un nodevām” vai valstī, kurā tas reģistrēts vai kurā atrodas tā pastāvīgā dzīvesvieta, saskaņā ar attiecīgās ārvalsts normatīvajiem aktiem nav izpildītas saistības nodokļu, t.sk. valsts sociālās apdrošināšanas jomā, un nosaka termiņu — 10 dienas pēc informācijas nosūtīšanas dienas — pierādījumu iesniegšanai, ka pretendentam piedāvājumu iesniegšanas termiņa pēdējā dienā vai dienā, kad pieņemts lēmums par iespējamu iepirkuma līguma slēgšanas tiesību piešķiršanu, bija izpildītas saistības nodokļu, t.sk. valsts sociālās apdrošināšanas, jomā. Ja noteiktajā termiņā apliecinājums nav iesniegts, pasūtītājs pretendentu izslēdz no dalības iepirkumā.

(11) Pretendents, lai apliecinātu, ka tam un šā panta astotās daļas 4. punktā minētajai personai bija izpildītas saistības nodokļu, t.sk. valsts sociālās apdrošināšanas, jomā, šā panta desmitās daļas 2. punktā minētajā termiņā iesniedz:

1) izziņa no Valsts ieņēmumu dienesta elektroniskās deklarēšanas sistēmas;

2) pašvaldības izdota izziņa par to, ka attiecīgajai personai nebija nekustamā īpašuma nodokļa parādu;

3) citi objektīvi pierādījumi par nodokļu parādu neesību vai nodokļu saistību izpildi.

1. izteikt 33.pantu šādā redakcijā:

“33. pants. Paziņojums par izmaiņām līguma darbības laikā

Pasūtītājs, kurš izdarījis šā likuma 61. panta trešās daļas 2. un 3. punktā minētos grozījumus iepirkuma līgumā, ja publisku piegādes līgumu vai pakalpojuma līgumu līgumcena ir 42 000 euro vai lielāka un publisku būvdarbu līgumu līgumcena ir 170 000 euro vai lielāka, 10 darbdienu laikā pēc grozījumu spēkā stāšanās dienas publicē paziņojumu par izmaiņām līguma darbības laikā.”

1. izteikt 42. un 43. pantu šādā redakcijā:

„42. pants. Kandidātu un pretendentu izslēgšanas noteikumi

(1) Pasūtītājs izslēdz kandidātu vai pretendentu no turpmākas dalības iepirkuma procedūrā saskaņā ar šā panta noteikumiem.

(2) Ir šādi kandidātu un pretendentu izslēgšanas iemesli:

1) kandidāts, pretendents, vai persona, kura ir kandidāta vai pretendenta valdes vai padomes loceklis, pārstāvēttiesīgā persona vai prokūrists, patiesais labuma guvējs vai persona, kura ir pilnvarota pārstāvēt kandidātu vai pretendentu darbībās, kas saistītas ar filiāli, ar tādu prokurora priekšrakstu par sodu vai tiesas spriedumu, kas stājies spēkā un kļuvis neapstrīdams un nepārsūdzams, ir atzīta par vainīgu vai tai ir piemērots piespiedu ietekmēšanas līdzeklis par jebkuru no šādiem noziedzīgiem nodarījumiem:

1. noziedzīgas organizācijas izveidošana, vadīšana, iesaistīšanās tajā vai tās sastāvā ietilpstošā organizētā grupā vai citā noziedzīgā formējumā vai piedalīšanās šādas organizācijas izdarītos noziedzīgos nodarījumos,
2. kukuļņemšana, kukuļdošana, kukuļa piesavināšanās, starpniecība kukuļošanā, neatļauta piedalīšanās mantiskos darījumos, neatļauta labumu pieņemšana, komerciāla uzpirkšana, prettiesiska labuma pieprasīšana, pieņemšana vai došana, tirgošanās ar ietekmi,
3. krāpšana, piesavināšanās vai noziedzīgi iegūtu līdzekļu legalizēšana,
4. terorisms, terorisma finansēšana, teroristu grupas izveide vai organizēšana, ceļošana terorisma nolūkā, terorisma attaisnošana, aicinājums uz terorismu, terorisma draudi vai personas vervēšana vai apmācīšana terora aktu veikšanai,
5. cilvēku tirdzniecība,
6. izvairīšanās no nodokļu vai tiem pielīdzināto maksājumu samaksas;

2) kandidātam pieteikumu un pretendentam piedāvājumu iesniegšanas termiņa pēdējā dienā vai dienā, kad pieņemts lēmums par iespējamu iepirkuma līguma slēgšanas tiesību piešķiršanu, Latvijā saskaņā ar likumu “Par nodokļiem un nodevām”, ievērojot šā panta piektās daļas 1.punkta c) apakšpunktā noteikto, vai valstī, kurā tas reģistrēts vai kurā atrodas tā pastāvīgā dzīvesvieta, saskaņā ar attiecīgās ārvalsts normatīvajiem aktiem nav izpildītas saistības nodokļu, t.sk. valsts sociālās apdrošināšanas jomā;

3) kandidāts vai pretendents ir ārzonā reģistrēta juridiskā persona vai personu apvienība vai Latvijā reģistrēta kandidāta vai pretendenta vairāk nekā 25 procentu kapitāla daļu (akciju) īpašnieks vai turētājs ir ārzonā reģistrēta juridiskā persona vai personu apvienība;

4) ir pasludināts kandidāta vai pretendenta maksātnespējas process, apturēta kandidāta vai pretendenta saimnieciskā darbība, kandidāts vai pretendents tiek likvidēts;

5) kandidāts vai pretendents ar tādu kompetentas institūcijas lēmumu vai tiesas spriedumu, kas stājies spēkā un kļuvis neapstrīdams un nepārsūdzams, ir atzīts par vainīgu konkurences tiesību pārkāpumā, kas izpaužas kā horizontālā karteļa vienošanās, izņemot gadījumu, kad attiecīgā institūcija, konstatējot konkurences tiesību pārkāpumu, par sadarbību iecietības programmas ietvaros ir kandidātu vai pretendentu atbrīvojusi no naudas soda vai naudas sodu samazinājusi;

6) kandidāts vai pretendents ar kompetentas institūcijas lēmumu, tiesas spriedumu vai prokurora priekšrakstu par sodu, kas stājies spēkā un kļuvis neapstrīdams un nepārsūdzams, ir atzīts par vainīgu un sodīts par pārkāpumu, kurš izpaužas kā:

a) vienas vai vairāku personu nodarbināšana, ja tām nav nepieciešamās darba atļaujas vai ja tās nav tiesīgas uzturēties Eiropas Savienības dalībvalstī,

b) personas nodarbināšana bez rakstveidā noslēgta darba līguma, nodokļu normatīvajos aktos noteiktajā termiņā neiesniedzot par šo personu informatīvo deklarāciju par darbiniekiem, kas iesniedzama par personām, kuras uzsāk darbu;

7) Pasūtītāja rīcībā ir tāda informācija, ar kuru ir pierādāms, ka kandidāts vai pretendents:

1. ar citiem piegādātājiem ir noslēdzis tādas vienošanās, kuras ir vērstas uz konkurences  kavēšanu, ierobežošanu vai deformēšanu konkrētajā iepirkuma procedūrā;
2. ir pārkāpis Latvijas vai Eiropas Savienības normatīvo aktu vides, sociālo vai darba tiesību jomā, koplīgumu vai ģenerālvienošanos noteikumus vai tādas prasības, kādas noteiktas šā likuma 3. pielikumā minētajās starptautiskajās konvencijās;
3. savā profesionālajā darbībā ir pieļāvis tādus būtiskus pārkāpumus, kā dēļ ir pamatoti apšaubāma tā godprātība atbilstoši izpildīt iepirkuma līgumu vai vispārīgo vienošanos;

8) kandidāts vai pretendents, tā dalībnieks vai biedrs (ja kandidāts vai pretendents ir piegādātāju apvienība vai personālsabiedrība) kā līgumslēdzēja puse vai līgumslēdzējas puses dalībnieks vai biedrs (ja līgumslēdzēja puse ir bijusi piegādātāju apvienība vai personālsabiedrība) nav pildījis ar pasūtītāju, sabiedrisko pakalpojumu sniedzēju, publisko partneri vai publiskā partnera pārstāvi noslēgtu iepirkuma līgumu, vispārīgo vienošanos vai koncesijas līgumu un tādēļ pasūtītājs, sabiedrisko pakalpojumu sniedzējs, publiskais partneris vai publiskā partnera pārstāvis ir vienpusēji atkāpies no iepirkuma līguma, vispārīgās vienošanās vai koncesijas līguma;

9) iepirkuma procedūras dokumentu sagatavotājs (pasūtītāja amatpersona vai darbinieks), iepirkuma komisijas loceklis, eksperts vai iepirkumu komisijas sekretārs ir saistīts ar kandidātu vai pretendentu vai tā patieso labuma guvēju šā likuma 25. panta pirmās vai otrās daļas izpratnē vai ir ieinteresēts kāda kandidāta vai pretendenta izvēlē, un pasūtītājam nav iespējams novērst šo situāciju ar kandidātu vai pretendentu mazāk ierobežojošiem pasākumiem;

10) kandidātam vai pretendentam ir konkurenci ierobežojošas priekšrocības iepirkuma procedūrā, ja tas vai ar to saistīta juridiskā persona iesaistījās iepirkuma procedūras sagatavošanā saskaņā ar šā likuma 18. panta ceturto daļu un šīs priekšrocības nevar novērst ar mazāk ierobežojošiem pasākumiem, un kandidāts vai pretendents nevar pierādīt, ka tā vai ar to saistītas juridiskās personas dalība iepirkuma procedūras sagatavošanā neierobežo konkurenci;

11) kandidāts vai pretendents ir mēģinājis ietekmēt pasūtītāja vai iepirkumu komisijas vai iepirkumu komisijas locekļa lēmumu attiecībā uz iepirkuma procedūru vai mēģinājis iegūt tādu konfidenciālu informāciju, kas tam sniegtu nepamatotas priekšrocības iepirkuma procedūrā, vai sniedzis maldinošu informāciju, kas varētu būtiski ietekmēt lēmumu par kandidāta vai pretendenta tālāko dalību iepirkuma procedūrā vai iepirkuma līguma slēgšanas tiesību piešķiršanu;

12) kandidāts vai pretendents ir sniedzis nepatiesu informāciju, lai apliecinātu atbilstību šā panta noteikumiem vai saskaņā ar šo likumu noteiktajām kandidātu un pretendentu kvalifikācijas prasībām, vai nav sniedzis prasīto informāciju.

(3) Šā panta otrajā daļā minētie izslēgšanas iemesli attiecas arī uz jebkuru no šādām personām:

1. uz personālsabiedrības biedru, ja kandidāts vai pretendents ir personālsabiedrība;
   1. uz kandidāta vai pretendenta norādīto personu, uz kuras iespējām kandidāts vai pretendents balstās, lai apliecinātu, ka tā kvalifikācija atbilst paziņojumā par līgumu vai iepirkuma procedūras dokumentos noteiktajām prasībām;
   2. uz pretendenta norādīto apakšuzņēmēju;
   3. šā panta otrās daļas 1., 2. un 3. punkts papildus attiecināms uz personām, kurām kandidātā vai pretendentā ir izšķirošā ietekme uz līdzdalības pamata Koncernu likuma izpratnē.

(4) Pasūtītājs tomēr neizslēdz kandidātu vai pretendentu no dalības iepirkuma procedūrā jebkurā no šādiem gadījumiem:

* 1. šā panta otrās daļas 1., 4., 5., 6., 7., 8., 9., 10., 11. un 12. punkta gadījumā kandidāts vai pretendents ir nodrošinājis uzticamību saskaņā ar šā likuma 43. pantu;
  2. šā panta otrās daļas 1., 5. un 6. punkta gadījumā no dienas, kad kļuvis neapstrīdams un nepārsūdzams tiesas spriedums, prokurora priekšraksts par sodu vai citas kompetentas institūcijas pieņemtais lēmums līdz pieteikuma vai piedāvājuma iesniegšanas dienai ir pagājuši trīs gadi;
  3. šā panta otrās daļas 7. punkta “b” un “c” apakšpunkta gadījumā no dienas, kad konstatēts attiecīgais pārkāpums līdz pieteikuma vai piedāvājuma iesniegšanas dienai ir pagājuši trīs gadi;
  4. šā panta otrās daļas 8. punkta gadījumā no dienas, kad pasūtītājs, sabiedrisko pakalpojumu sniedzējs, publiskais partneris vai publiskā partnera pārstāvis vienpusēji atkāpies no iepirkuma līguma, vispārīgās vienošanās vai koncesijas līguma, līdz pieteikuma vai piedāvājuma iesniegšanas dienai ir pagājuši trīs gadi;
  5. piemērojot sarunu procedūru saskaņā ar šā likuma 8. panta septītās daļas 3. punktu, ja iepirkuma līguma noslēgšana ir būtiska sabiedrības interešu nodrošināšanai, piemēram, drošības, veselības vai vides aizsardzības nodrošināšanai;
  6. piemērojot sarunu procedūru saskaņā ar šā likuma 8. panta septītās daļas 7. punktu.

(5) Pasūtītājs izslēdz kandidātu vai pretendentu par šā panta otrās daļas 1., 2., 3., 4., 5. vai 6. punktā minētiem izslēgšanas iemesliem, pamatojoties uz informāciju, kuru tas iegūst šādā kārtībā:

1. attiecībā uz Latvijā reģistrētu vai pastāvīgi dzīvojošu personu, kā arī saistībā ar šā panta otrās daļas 1., 2., 5. un 6. punktā minētajiem izslēgšanas iemesliem attiecībā uz ārvalstī reģistrētu vai pastāvīgi dzīvojošu personu izmanto Ministru kabineta noteikto informācijas sistēmu, ievērojot šādu kārtību un neprasot attiecīgo personu piekrišanu:
2. par šā panta otrās daļas 1., 5. un 6. punktā minēto izslēgšanas iemeslu, pasūtītājs, kā arī piegādātājs par sevi iegūst informāciju no Iekšlietu ministrijas Informācijas centra (Sodu reģistra);
3. lai noskaidrotu šā panta otrās daļas 1. punktā minētās personas (valdes vai padomes loceklis, pārstāvēttiesīgā persona vai prokūrists, patiesais labuma guvējs vai persona, kura ir pilnvarota pārstāvēt kandidātu vai pretendentu darbībās, kas saistītas ar filiāli) pasūtītājs iegūst informāciju no Uzņēmumu reģistra;
4. par šā panta otrās daļas 2. punktā minēto izslēgšanas iemeslu pasūtītājs, kā arī piegādātājs par sevi iegūst informāciju no Valsts ieņēmumu dienesta un Latvijas Republikas pašvaldībām. Papildus likumā “Par nodokļiem un nodevām” noteiktajam uzskatāms, ka kandidātam un pretendentam ir neizpildītas saistības nodokļu jomā, ja Valsts ieņēmumu dienesta un pašvaldību administrēto nodokļu parādu kopsumma pārsniedz 150 euro. Ja pasūtītājs konstatē, ka kandidātam, pretendentam vai šā panta trešajā daļā minētai personai pieteikumu vai piedāvājumu iesniegšanas termiņa pēdējā dienā vai dienā, kad pieņemts lēmums par iespējamu iepirkuma līguma slēgšanas tiesību piešķiršanu, nav izpildītas saistības nodokļu, t.sk. valsts sociālās apdrošināšanas jomā, pasūtītājs nosaka termiņu - 10 dienas pēc informācijas pieprasījuma nosūtīšanas dienas – šā panta sestajā daļā minēto pierādījumu iesniegšanai par to, ka kandidātam, pretendentam, vai šā panta trešajā daļā minētai personai attiecīgajā dienā bija izpildītas saistības nodokļu, t.sk. valsts sociālās apdrošināšanas, jomā. Pasūtītājs pārbaudi par to vai kandidātam pieteikumu un pretendentam piedāvājumu iesniegšanas termiņa pēdējā dienā vai dienā, kad pieņemts lēmums par iespējamu iepirkuma līguma slēgšanas tiesību piešķiršanu, nav izpildītas saistības nodokļu, veic ne ātrāk kā divas darbdienas pēc minētās dienas;
5. par šā panta otrās daļas 3. un 4. punktā minēto izslēgšanas iemeslu, pasūtītājs, kā arī piegādātājs par sevi iegūst informāciju no Uzņēmumu reģistra. Ja dati attiecībā uz 3. punktā minēto izslēgšanas iemeslu nav pieejami Ministru kabineta noteiktajā informācijas sistēmā, pasūtītājs pieprasa apliecinājumu, ka uz kandidātu, pretendentuvai šā panta trešajā daļā minēto personu šis izslēgšanas iemesls neattiecas, nosakot termiņu apliecinājuma iesniegšanai - vismaz 10 dienas pēc informācijas pieprasījuma nosūtīšanas dienas;
6. attiecībā uz ārvalstī reģistrētu vai pastāvīgi dzīvojošu personu, tostarp Latvijā reģistrēta kandidāta vai pretendenta vai šā panta trešajā daļā minētās personas valdes vai padomes locekli, pārstāvēttiesīgo personu, prokūristu, patieso labuma guvēju vai personu, kura ir pilnvarota pārstāvēt kandidātu vai pretendentu darbībās, kas saistītas ar filiāli un, kura pastāvīgi dzīvo ārvalstī, lai apliecinātu, ka uz to neattiecās šā panta otrajā daļā minētie izslēgšanas iemesli, pēc pasūtītāja pieprasījuma pasūtītāja noteiktajā termiņā, kas nevar būt noteikts īsāks par 10 darbdienām pēc pieprasījuma nosūtīšanas dienas, kandidāts vai pretendents iesniedz:
   1. saistībā ar šā panta otrās daļas 1., 2., 4., 5. un 6. punktā minētiem izslēgšanas iemesliem - attiecīgās ārvalsts kompetentās institūcijas izziņu vai citu dokumentu, kas apliecina izslēgšanas iemesla neesamību. Attiecīgo ārvalsts kompetentās iestādes izziņu var aizstāt ar skaidrojumu, ja atbilstoši kandidāta, pretendenta vai šā panta trešajā daļā minētās personas reģistrācijas valsts normatīvajiem aktiem par valdes vai padomes locekli, pārstāvēttiesīgo personu vai prokūristu, patieso labuma guvēju, personu, kura ir pilnvarota pārstāvēt kandidātu vai pretendentu darbībās, kas saistītas ar filiāli nevar būt persona, uz kuru ir attiecināmi šā panta otrās daļas 1. punktā noteiktie izslēgšanas iemesli.
   2. saistībā ar šā panta otrās daļas 3. punktā minēto izslēgšanas iemeslu – apliecinājumu, ka uz kandidātu, pretendentu kā arī šā panta trešajā daļā minētajām personām izslēgšanas iemesls neattiecas, kam pievieno katras personas reģistrācijas valsti apliecinošu dokumentu;
   3. ja attiecīgajā ārvalstī šā punkta “a” apakšpunktā minētās kompetentās institūcijas izziņas vai citi dokumenti netiek izsniegti vai ar tiem nepietiek, lai apliecinātu, ka uz kandidātu, pretendentu, patieso labuma guvēju vai šā panta trešajā daļā minēto personu neattiecas šā panta otrajā daļā minētie izslēgšanas iemesli, minētās izziņas vai citus dokumentus var aizstāt ar zvērestu vai, ja zvēresta došanu attiecīgās valsts normatīvie akti neparedz, par šā panta otrās daļas 1., 2. vai 4. punktā minēto izslēgšanas iemeslu ar paša kandidāta, pretendenta vai citas šā panta otrajā vai trešajā daļā minētās personas apliecinājumu kompetentai izpildvaras vai tiesu varas iestādei, zvērinātam notāram vai kompetentai attiecīgās nozares organizācijai to reģistrācijas vai patstāvīgās dzīvesvietas valstī, bet par šā panta otrās daļas 5., vai 6. punktā minēto izslēgšanas iemeslu – ar paša kandidāta, pretendenta vai trešajā daļā minētās personas apliecinājumu pasūtītājam.

(6) Šā panta piektās daļas 1. punkta “c” apakšpunktā minētie pierādījumi, ar kuriem var apliecināt, ka kandidātam, pretendentam vai šā panta trešajā daļā minētai personai attiecīgajā dienā bija izpildītas saistības nodokļu, t.sk. valsts sociālās apdrošināšanas, jomā, ir:

1. izziņano Valsts ieņēmumu dienesta elektroniskās deklarēšanas sistēmas;
2. pašvaldības izdota izziņa par to, ka attiecīgajai personai nebija nekustamā īpašuma nodokļa parādu;
3. citi objektīvi pierādījumi par nodokļu parādu neesību vai nodokļu saistību izpildi.

(7) Pasūtītājs var izslēgt kandidātu vai pretendentu par jebkuru šā panta otrās daļas 7. un 8. punktā minētajiem izslēgšanas iemesliem, ja tā rīcībā ir tāda pietiekama un objektīva informācija, ar kuru ir pierādāms, ka pastāv attiecīgais izslēgšanas iemesls. Ja pasūtītājam, izvērtējot tā rīcībā esošo informāciju ir pamatotas šaubas par pierādījumu pietiekamību vai arī konkrētās personas pieļautie pārkāpumi ir maznozīmīgi, pasūtītājs ir tiesīgs kandidātu vai pretendentu neizslēgt no turpmākas dalības iepirkuma procedūrā.

(8) Pasūtītājs izslēdz kandidātu vai pretendentu, ja tas konstatē šā panta otrās daļas 9., 10., 11. vai 12. punktā minētos izslēgšanas iemeslus.

(9) Pasūtītājs pārbaudi par šā panta otrajā daļā noteikto kandidātu un pretendentu izslēgšanas iemesliem veic:

* 1. atklātā konkursā — attiecībā uz katru pretendentu, kuram atbilstoši citām paziņojumā par līgumu un iepirkuma procedūras dokumentos noteiktajām prasībām un izraudzītajiem piedāvājuma izvērtēšanas kritērijiem būtu piešķiramas līguma slēgšanas tiesības;
  2. slēgtā konkursā, konkursa dialogā, inovāciju partnerības procedūrā un konkursa procedūrā ar sarunām — attiecībā uz katru kandidātu, kas atbilst citām paziņojumā par līgumu un kandidātu atlases nolikumā noteiktajām prasībām un būtu uzaicināms iesniegt piedāvājumu. Ja pasūtītājs piemēro kandidātu skaita samazināšanu, tas minēto pārbaudi veic pirms kandidātu skaita samazināšanas. Pasūtītājs pārbaudi par šā panta otrās daļas 2. punktā minēto izslēgšanas iemeslu veic attiecībā uz katru pretendentu, kuram atbilstoši citām paziņojumā par līgumu un iepirkuma procedūras dokumentos noteiktajām prasībām un izraudzītajiem piedāvājuma izvērtēšanas kritērijiem būtu piešķiramas iepirkuma līguma slēgšanas tiesības;
  3. šā likuma 10. pantā minētajā iepirkumā (ja pasūtītājs iepirkuma procedūras dokumentos paredzējis piemērot šā panta otrajā daļā minētos izslēgšanas iemeslus) un sarunu procedūrā — attiecībā uz katru pretendentu, kuram būtu piešķiramas iepirkuma līguma slēgšanas tiesības;
  4. konkursa procedūrā ar sarunām šā likuma 8. panta sestās daļas 5. punktā minētajā gadījumā, ja tas uzaicina piedalīties sarunās tikai visus tos pretendentus, kuri iepriekš izsludinātajā attiecīgajā iepirkuma procedūrā nav izslēgti saskaņā ar šā panta noteikumiem un atbilst izvirzītajām kvalifikācijas prasībām, ja tā tiek piemērota pēc atklāta konkursa izbeigšanas, — attiecībā uz katru pretendentu, kas iesniedzis piedāvājumu atklātā konkursā un ir uzaicināts uz sarunu procedūru. Šo pārbaudi veic pirms sarunu uzsākšanas.

(10) Ministru kabinets nosaka:

* 1. informācijas sistēmu, kurā veicama šā panta piektās daļas 1. punktā minētā pārbaude, kā arī šīs sistēmas uzturēšanas un izmantošanas kārtību;
  2. šā panta piektās daļas 1. punkta “a” apakšpunktā minētās pārbaudāmās informācijas apstrādes mērķi un apjomu, kā arī tos normatīvos aktus un to pantus, kuri atbilst šā panta otrajā daļā noteiktajiem kandidātu un pretendentu izslēgšanas iemesliem un par kuros paredzētajiem pārkāpumiem un noziedzīgajiem nodarījumiem veicama šā panta piektās daļas 1. punkta “a” apakšpunktā noteiktā pārbaude;
  3. kārtību, kādā šīs daļas 1. punktā minētā informācijas sistēma saņem un apstrādā informāciju no šā panta piektajā daļā minēto iestāžu uzturētajām informācijas sistēmām.

43. pants. Uzticamības nodrošināšana

(1) Pasūtītājs, konstatējot, ka kandidāts vai pretendents būtu izslēdzams no dalības iepirkuma procedūrā, pamatojoties uz šā likuma 42. panta otrās daļas 1., 4., 5., 6., 7., 8., 9., 10., 11. un 12.punktā minētajiem izslēgšanas iemesliem un nav piemērojami šā likuma 42. panta ceturtās daļas 2., 3., 4., 5. un 6. punktā noteiktie izņēmumi, dod tiesības kandidātam vai pretendentam termiņā, kas ir vismaz 10 dienas pēc informācijas pieprasījuma nosūtīšanas dienas, iesniegt skaidrojumu un pierādījumus, kas apliecina kandidāta vai pretendenta uzticamību saskaņā ar šā panta noteikumiem.

(2) Lai apliecinātu uzticamību, kandidāts vai pretendents iesniedz skaidrojumu un pierādījumus par nodarītā kaitējuma atlīdzināšanu vai noslēgtu vienošanos par nodarītā kaitējuma atlīdzināšanu, sadarbošanos ar izmeklēšanas iestādēm un veiktajiem tehniskajiem, organizatoriskajiem vai personālvadības pasākumiem, lai pierādītu savu uzticamību un novērstu tādu pašu un līdzīgu gadījumu atkārtošanos nākotnē.

(3) Pasūtītājs izvērtē kandidāta, pretendenta vai personālsabiedrības biedra, ja kandidāts vai pretendents ir personālsabiedrība, skaidrojumā sniegto informāciju, veiktos pasākumus un to pierādījumus, ņemot vērā pārkāpuma smagumu un konkrētos apstākļus. Pasūtītājs var prasīt no attiecīgā pārkāpuma jomā kompetentām institūcijām atzinumus par to, vai kandidāta vai pretendenta veiktie pasākumi ir pietiekami uzticamības atjaunošanai un tādu pašu un līdzīgu gadījumu novēršanai nākotnē. Atzinumu nepieprasa, ja pasūtītājam ir pieejams vai arī kandidāts vai pretendents ir iesniedzis attiecīgā pārkāpuma jomā kompetentas institūcijas atzinumu par konkrētā kandidāta vai pretendenta veikto pasākumu pietiekamību uzticamības atjaunošanai un tādu pašu un līdzīgu gadījumu novēršanai nākotnē.

(4) Ja pasūtītājs skaidrojumā sniegto informāciju un veiktos pasākumus uzskata par pietiekamiem uzticamības atjaunošanai un līdzīgu gadījumu nepieļaušanai nākotnē, tas pieņem lēmumu, ka attiecīgais kandidāts vai pretendents ir nodrošinājis uzticamību un nav izslēdzams no dalības iepirkuma procedūrā saskaņā ar šā likuma 42. panta ceturtās daļas 1.punktu.

(5) Ja kandidāts vai pretendents būtu izslēdzams no dalības iepirkuma procedūrā tādēļ, ka šā likuma 42.panta otrās daļas 1., 4., 5., 6., 7., 8., 9., 10., 11. un 12.punktā minētie izslēgšanas iemesli attiecas uz šā likuma 42. panta trešās daļas 2. un 3. punktā minēto personu, pasūtītājs par atbilstošu pierādījumu uzticamības nodrošināšanai un kandidāta vai pretendenta neizslēgšanai no dalības iepirkuma procedūrā saskaņā ar šā likuma 42. panta ceturtās daļas 1.punktu uzskata šā likuma 42. panta trešās daļas 2. un 3. punktā minēto personu nomaiņu pret tādām paziņojumā par līgumu vai iepirkuma procedūras dokumentos noteiktajām prasībām atbilstošām personām, uz kurām nav attiecināmi šā likuma 42. panta otrajā daļā noteiktie izslēgšanas iemesli.

(6) Ja kandidāts vai pretendents 10 darbdienu laikā pēc pieprasījuma nosūtīšanas dienas neiesniedz šā panta otrajā daļā minētos dokumentus vai arī pasūtītājs neuzskata iesniegto skaidrojumu un pierādījumus par pietiekamiem uzticamības atjaunošanai un līdzīgu gadījumu nepieļaušanai nākotnē, vai arī neveic šā likuma 42. panta trešās daļas 2. un 3. punktā minēto personu nomaiņu saskaņā ar šā panta piekto daļu, pasūtītājs pieņem lēmumu izslēgt kandidātu vai pretendentu no turpmākās dalības iepirkuma procedūrā.

(7) Šajā pantā paredzētā iespēja nodrošināt uzticamības atjaunošanu atbilstoši šā panta otrajai un trešajai daļai nav attiecināma uz personām, attiecībā uz kurām to reģistrācijas vai pastāvīgās dzīvesvietas valstī ir stājies spēkā galīgs un nepārsūdzams spriedums, ar kuru viņš izslēgts no dalības iepirkuma procedūrās, un nav pagājis attiecīgajā spriedumā noteiktais termiņš, līdz kuram viņš izslēdzams no dalības iepirkuma procedūrās.”

1. svītrot 49. panta pirmā daļas otrajā teikumā vārdus “kura veicamo būvdarbu vai sniedzamo pakalpojumu vērtība ir vismaz 10 procenti no iepirkuma līguma vērtības”.
2. 53.pants:

izteikt pirmo daļu šādā redakcijā:

(1) Ja piedāvājums konkrētam publiskam būvdarbu, publiskam piegādes vai publiskam pakalpojuma līgumam šķiet nepamatoti lēts, pasūtītājs pretendentam pieprasa skaidrojumu par piedāvāto cenu vai izmaksām. Pasūtītājam ir tiesības iegūt informāciju arī par pretendenta un tā piedāvājumā norādīto apakšuzņēmēju darbinieku vidējām stundas tarifa likmēm profesiju grupās.

papildināt otrās daļas 4.punktu aiz vārda “sociālo” ar vārdiem “darbinieku atalgojuma”.

svītrot trešās daļas otro teikumu.

papildināt ceturto daļu aiz vārda “sociālo” ar vārdiem “darbinieku atalgojuma”.

papildināt ar sesto un septīto daļu šādā redakcijā:

(6) Šā panta pirmajā daļā minēto informāciju attiecībā uz Latvijā reģistrētu vai pastāvīgi dzīvojošu personu par tā darbinieku vidējām stundas tarifa likmēm profesiju grupās pasūtītājs, kā arī piegādātājs par sevi, izmantojot Ministru kabineta noteikto informācijas sistēmu, Ministru kabineta noteiktajā kārtībā iegūst no Valsts ieņēmumu dienesta. Pasūtītājs minēto informāciju no Valsts ieņēmumu dienesta ir tiesīgs saņemt, neprasot pretendenta un tā piedāvājumā norādīto apakšuzņēmēju piekrišanu.

(7) Ministru kabinets nosaka:

1) informācijas sistēmu, kurā no Valsts ieņēmumu dienesta iegūstama šā panta pirmajā daļā minētā informācija, kā arī šīs sistēmas uzturēšanas un izmantošanas kārtību;

2) šā panta pirmajā daļā minētās pārbaudāmās informācijas apstrādes mērķi un apjomu;

3) kārtību, kādā šīs daļas 1. punktā minētā informācijas sistēma saņem informāciju no šā panta sestajā daļā minētās iestādes uzturētās informācijas sistēmas un apstrādā to.

1. papildināt likumu ar 60.1 pantu šādā redakcijā:

“ 60.1 pants. Līgumu reģistrs

(1) Iepirkumu uzraudzības birojs triju darbdienu laikā pēc tam, kad Iepirkumu uzraudzības biroja tīmekļvietnē publicēts paziņojums par līguma slēgšanas tiesību piešķiršanu, paziņojums par sociālajiem un citiem īpašiem pakalpojumiem, informatīvs paziņojums par noslēgto līgumu vai paziņojums par izmaiņām līguma darbības laikā, izveido vai papildina līgumu reģistra ierakstu par noslēgto iepirkuma līgumu vai vispārīgo vienošanos vai to grozījumiem ar attiecīgajā paziņojumā norādīto informāciju.

(2) Pasūtītājs ne vēlāk kā piecu darbdienu laikā pēc iepirkuma līguma vai vispārīgās vienošanās izpildes papildina publikāciju vadības sistēmā līgumu reģistra ierakstu ar šādu informāciju:

1. faktiskā līguma summa euro bez pievienotās vērtības nodokļa, par kādu līgums izpildīts;
2. faktiskais līguma izpildes termiņš vai datums, kad līgums izbeigts;
3. līguma izbeigšanas iemesls (ja attiecināms);
4. faktiskais piegādātājs;
5. cita informācija, ja nepieciešams.

(3) Piemērojot šā likuma 3., 4., 5., 9. un 10. pantā noteiktos izņēmumus, pasūtītājs piecu darbdienu laikā pēc dienas, kad noslēgts attiecīgais līgums vai tā grozījumi, publikāciju vadības sistēmā izveido līgumu reģistra ierakstu, ievadot informāciju par pasūtītāju, piegādātāju, līguma noslēgšanas datumu, līguma priekšmetu, līguma summu, līguma izpildes termiņu, piemērotā izņēmuma pamatu, līguma grozījumiem, kā arī informāciju par faktisko līguma izpildi (līguma summu, izpildes termiņiem, līguma izpildītāju un līguma izbeigšanas iemesliem, ja attiecināms) un citu informāciju, ja nepieciešams.

(4) Šā panta trešajā daļā minētā informācija par šā likuma 3. panta devītās daļas kārtībā noslēgtiem līgumiem netiek publiskota Iepirkumu uzraudzības biroja tīmekļvietnē.”

1. aizstāt 61. panta trešās daļas 4. punktā vārdus “42. panta pirmajā daļā paredzētie izslēgšanas noteikumi, kā arī tie šā likuma 42. panta otrajā daļā paredzētie izslēgšanas noteikumi, kurus pasūtītājs sākotnēji ietvēris paziņojumā par līgumu vai iepirkuma procedūras dokumentos” ar vārdiem “42. panta otrajā daļā paredzētie izslēgšanas iemesli”.
2. 62. pantā:

aizstāt trešās daļas 2. punktā vārdus “42. panta pirmajā vai otrajā daļā (atbilstoši pasūtītāja norādītajam paziņojumā par līgumu vai iepirkuma procedūras dokumentos) minētajiem pretendentu izslēgšanas gadījumiem” ar vārdiem “42. panta otrajā daļā minētajiem pretendentu izslēgšanas iemesliem”

izteikt trešās daļas 3. punktu šādā redakcijā “piedāvātais apakšuzņēmējs atbilst šā likuma 42. panta otrajā daļā minētajiem pretendentu izslēgšanas iemesliem”

aizstāt piektajā daļā vārdus “42. panta trešajā daļā” ar vārdiem “42. panta ceturtās daļā 2., 3., un 4.punktā”.

1. 63. pantā:

izteikt otro daļu šādā redakcijā: “Pasūtītājs pieprasa, lai pretendents savā piedāvājumā norāda visus apakšuzņēmējus, un katram šādam apakšuzņēmējam izpildei nododamo iepirkuma līguma daļu”

svītrot trešo daļu

1. aizstāt 64. panta pirmās daļas 3. punktā vārdus “42. panta pirmajā daļā minētajiem izslēgšanas gadījumiem” ar vārdiem “42. panta otrajā daļā minētajiem izslēgšanas iemesliem”.
2. Papildināt pārejas noteikumus ar šādu 16. un 17. punktu:

„16. Ja iepirkums vai iepirkuma procedūra ir izsludināta vai lēmums par iepirkuma vai iepirkuma procedūras uzsākšanu, ja iepirkums vai iepirkuma procedūra nav jāizsludina, ir pieņemts līdz 2020. gada 31. decembrim, tad iepirkums vai iepirkuma procedūra pabeidzama, tai skaitā apstrīdama vai pārsūdzama, saskaņā ar tā likuma noteikumiem, kas bija spēkā attiecīgā iepirkuma vai iepirkuma procedūras izsludināšanas vai lēmuma par tās uzsākšanu pieņemšanas dienā.

17. Šā likuma 60.1 pantā minēto ierakstu veido par tādiem iepirkuma līgumiem, vispārīgām vienošanām, kas noslēgtas, sākot ar 2021.gada 1.janvāri.”

1. aizstāt 85.panta pirmajā daļā vārdus “ka iepirkuma procedūras dokumentu sagatavotājs, iepirkuma komisijas locekļi vai eksperti” ar vārdiem “ka iepirkuma procedūras dokumentu sagatavotājs, iepirkuma komisijas locekļi, eksperti vai iepirkumu komisijas sekretārs”.
2. Papildināt likumu ar 3. pielikumu šādā redakcijā:

“Starptautiskās konvencijas sociālajā un vides jomā

1. 1948. gada Konvencija par asociāciju brīvību un tiesību aizsardzību, apvienojoties organizācijās (ILO konvencija Nr. 87),
2. 1949. gada Konvencija par tiesībām un apvienošanos organizācijās un kolektīvo līgumu slēgšanu (ILO konvencija Nr. 98),
3. 1930. gada  Konvencija par piespiedu darbu (ILO konvencija Nr. 29),
4. 1957. gada Konvencija par piespiedu darba izskaušanu (ILO konvencija Nr. 105),
5. 1973. gada Minimālā vecuma konvencija (ILO konvencija Nr. 138),
6. 1958. gada Konvencija par diskrimināciju nodarbinātībā un profesijā (ILO konvencija Nr. 111),
7. 1951. gada Konvencija par vienlīdzīgu atlīdzību (ILO konvencija Nr. 100),
8. 1999. gada Bērnu darba ļaunāko formu konvencija (ILO konvencija Nr. 182),
9. 1985. gada Vīnes Konvencija par ozona slāņa aizsardzību un tās 1987.gada Monreālas protokols par ozona slāni noārdošajām vielām,
10. 1989. gada 22. marta Bāzeles Konvencija par kontroli pār kaitīgo atkritumu robežšķērsojošo transportēšanu un to aizvākšanu (Bāzeles konvencija),
11. 2001. gada 22. maija Stokholmas Konvencija par noturīgajiem organiskajiem piesārņotājiem (Stokholmas konvencija),
12. 1998.gada 10.septembra Roterdamas konvencija par procedūru, saskaņā ar kuru starptautiskajā tirdzniecībā dodama iepriekš norunāta piekrišana attiecībā uz dažām bīstamām ķīmiskām vielām un pesticīdiem (UNEP/FAO) (PIC konvencija) un tās trīs reģionālie protokoli.

Likums stājas spēkā 2021. gada 1.janvārī.

Finanšu ministrs J. Reirs